Diari Oficial de la Generalitat Valenciana


Sumari del DOGV 9962, del 22-10-2024 (2024/10481)

RESOLUCIÓ de 12 de setembre de 2024, per la qual s'accepta la cessió d'una parcel·la de 10.200 m² de superfície, de titularitat de l'Ajuntament de Titaguas a favor de la Generalitat per a la construcció d'un parc d'emergències.
-----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9962

Data del DOGV
:   22-10-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/10311

CVE
:   VNLM-K-0422-44047

Data del document
:   12-09-2024

Organisme emissor
:   Conselleria d'Hisenda, Economia i Administració Pública

Tipus de document
:   Resolució

En data 30 d'abril de 2024, va tindre entrada en la Direcció General de Patrimoni de la Conselleria d'Hisenda, Economia i Administració Pública, la nota de règim intern subscrita pel secretari tècnic de l'AVSRE (Agència de Seguretat i Emergències), organisme autònom dependent de la Conselleria de Justícia i Interior, mitjançant la qual es remet diversa documentació relativa a la tramitació de l'acceptació de la cessió a favor de la Generalitat d'una parcel·la de l'Ajuntament de Titaguas per a la construcció d'un parc d'emergències que puga ser utilitzat per la Unitat de Bombers Forestals en eixa localitat.

Esta parcel·la es troba en el paratge Los Morales, parcel·la 874 del polígon 510 del municipi de Titaguas, amb una superfície de 10.200 m²; identificada amb referència cadastral 46472W245407779374LO, i inscrita en el Registre de la Propietat de Chelva en el tom 193, llibre 11, foli 193, finca de Titaguas número 1877.

Entre la documentació aportada a l'esmentat ofici de data 30 d'abril no es trobava la proposta d'acceptació de la cessió degudament subscrita per la Conselleria de Justícia i Interior, i també determinada documentació necessària per a prosseguir amb la tramitació de l'expedient. És per la qual cosa que es va requerir a eixa conselleria, en data 16 de maig de 2024, esta documentació.

En data 12 de juny de 2024, la Conselleria de Justícia i Interior aporta part de la documentació requerida, mancant la proposta degudament formulada per òrgan competent i el compromís pressupostari corresponent per a l'exercici del 2025. Requerida novament l’esmentada documentació és aportada en data 10 de juliol de 2024.

Finalment, en data 31 de juliol de 2024, mitjançant resolució del director general de Patrimoni, s'adopta acord d'inici per a l'acceptació de la cessió gratuïta a favor de la Generalitat de la parcel·la propietat de l'Ajuntament de Titaguas per a la construcció d'un parc d'emergències.

L'article 37 de la Llei 14/2003, de 10 d'abril, de patrimoni de la Generalitat, establix que: «Les administracions territorials de la Comunitat Valenciana podran afectar béns i drets demanials a un ús o servici públic competència de la Generalitat i transmetre-li la titularitat d’estos quan resulten necessaris per al compliment dels seus fins. L'administració adquirent mantindrà la titularitat del bé mentres continue afectat a l'ús o servici públic que va motivar la mutació i, per tant, conserve el seu caràcter demanial. Si el bé o dret no és destinat a l'ús o servici públic o deixa de destinar-se posteriorment, revertirà a l'administració transmitent, integrant-se en el seu patrimoni amb totes les seues pertinences i accessions.»

D'altra banda, l'article 44 de l'esmentada llei establix en el punt 1 que «La Generalitat adquirirà la propietat dels béns i drets patrimonials o demanials que li cedisquen altres administracions públiques per a destinar-los a un ús públic o a la prestació de servicis públics competència de la Generalitat.»

Així mateix, l'article 27.2.c de la Llei preveu que «L'adquisició de béns i drets en virtut de transferència o cessió administrativa», porta implícita l'afectació de béns i drets a l'ús general o al servici públic. Per consegüent, una vegada formalitzada la cessió mitjançant mutació demanial externa, l'immoble queda automàticament afectat al servici públic i adscrit a la Conselleria de Justícia i Interior.

En conseqüència, amb base als esmentats articles de la Llei 14/2003, de 10 d'abril, de patrimoni de la Generalitat, i fent ús de les atribucions conferides per la legislació vigent,

RESOLC

*Primer*

Acceptar la cessió gratuïta de la propietat de la parcel·la 874 del polígon 510, del municipi de Titaguas, amb una superfície de 10.200 m², identificada amb referència cadastral 13041L759877858908NX, i inscrita en el Registre de la Propietat de Chelva en el tom 193, llibre 11, foli 193, finca de Titaguas número 1877.

*Segon*

La cessió realitzada per l'Ajuntament de Titaguas s'efectua en compliment d'acord de Ple de data 20 de setembre de 2023, amb la finalitat de destinar-la a la construcció d'un parc d'emergències que puga ser utilitzat per la Unitat de Bombers Forestals.

*Tercer*

L'Ajuntament de Titaguas es compromet a procedir a costa seua a l'eliminació de qualsevol obstacle que puga impedir o dificultar l'execució del projecte previst.

*Quart*

L'immoble acceptat haurà d'incorporar-se a l'Inventari General de Béns i Drets de la Generalitat en concepte de bé de domini públic, adscrit a la Conselleria de Justícia i Interior, a qui correspon les competències demanials sobre este, inclosa la seua administració, defensa i conservació i inscriure's a nom de la Generalitat en el Registre de la Propietat i en Cadastre.

*Quint*

Notificar esta resolució a l'Ajuntament de Titaguas i a la Conselleria de Justícia i Interior, i procedir a la seua publicació en el *Diari Oficial de la Generalitat Valenciana*  en compliment del que es preveu en l'article 44 de la Llei 14/2003, de 10 d'abril, de patrimoni de la Generalitat.

Contra el present acte, que posa fi a la via administrativa, es podrà interposar recurs contenciós administratiu en el termini de dos mesos, a comptar de l'endemà de la seua notificació, davant la jurisdicció contenciosa administrativa, de conformitat amb el que es preveu en l'article 46 de la Llei 29/1998, de 13 de juliol, reguladora de la jurisdicció contenciosa administrativa. No obstant això, es podrà efectuar un requeriment previ a la interposició del recurs contenciós administratiu, davant l'òrgan que va dictar l'acte, en el termini de dos mesos comptats des que l'administració requeridora l'haguera conegut, de conformitat amb el que es preveu en l'article 44 de l'esmentada Llei 29/1998, de 13 de juliol.

  

València, 12 de setembre de 2024

(Per delegació de la consellera, article 14.1.k de la Resolució 12.02.2024; DOGV 9792, 20.02.2024)

Antonio Joaquín Woodward Poch

Director general de Patrimoni